தியாக வரலாற்றை வெறும் கம்யூனிஸ்ட் இயக்க தியாகமாகச் சுருக்கி விடவில்லை. வாஸ்கோடகாமா கோழிக்கோட்டில் கால் பதித்தபோது எதிர்த்து சமரிட்டு குருதி வெள்ளத்தில் வீழ்ந்த குஞ்ஞாலி மரைக்காயர் தொடங்கி உழைப்பாளி மக்களின் உன்னத உரிமைப் போராட்டம் வரை - அகில இந்திய முக்கிய நிகழ்வுகளோடு கேரளத்து முத்திரையையும் கலந்து - காந்திக்கும் உரிய இடத்தைக் கொடுத்து - சமூக சீர்திருத்த போராட்டத்தை தகுந்த அளவில் முன்னிறுத்தி வரலாற்றை ஒரு சமூகப் படிப்பினையாய் பாடல்களில், கலை நிகழ்வுகளில், கண்காட்சிகளில் தந்துள்ள பாங்கு வியப்பளிக்கிறது. பார்க்கும் போதும், கேட்கும்போதும் உணர்ச்சி கொப்பளிக்கிறது. குருதி சூடேறுகிறது. இசையும் பாடலும் மண்ணின் அடித்தளத்து மக்களின் ஆவேசக் குரலை நகலெடுத்துக் கொடுத்ததுபோல் அமைந்ததுதான் சிறப்பு. இது ஒரு நிகழ்வைப் பற்றியக் கணிப்பல்ல. ஒவ்வொரு நிகழ்விலும் இதே எதிரொலிதான்.